അമിയൻസ് യുദ്ധം

ഒന്നാം ലോകയുദ്ധത്തിന്റെ അവസാനഘട്ടത്തിൽ സഖ്യശക്തികളും ജർമൻ സേനയും തമ്മിൽ ഫ്രാൻസിലെ അമിയൻസിനു സമീപത്തുവച്ചു നടന്ന യുദ്ധത്തെയാണ് അമിയൻസ് യുദ്ധം എന്നു പറയുന്നത്. സഖ്യശക്തികൾക്ക് യു.എസ്. സഹായം ലഭിച്ചതിനാൽ അവർ ക്രമേണ മുന്നേറുകയായിരുന്നു. ഫ്രഞ്ചു ജനറലായ മാർഷൽ ഫെർഡിനൻഡ് ഫോഷ് (1851-1929) സഖ്യശക്തികളുടെ സർവസൈന്യാധിപനായി നിയമിക്കപ്പെട്ടിരുന്നു. ജനറൽ സർ ഡഗ്ളസ് ഹേഗ് (Sir Douglas Haig, 1861-1928) ആണ് ഈ യുദ്ധം സഖ്യശക്തികൾക്കുവേണ്ടി ആസൂത്രണം ചെയ്തത്. ജർമൻ സൈന്യാധിപനായ ജനറൽ ലുഡൻഡോർഫിന്റെ (Erich Friedrich Wilhelm von Ludendorf,1865 1937) നേതൃത്വത്തിൽ അമിയൻസ് എന്ന തന്ത്രപ്രധാനമായ പട്ടണം പിടിച്ചെടുക്കുകയായിരുന്നു ജർമൻ സേനയുടെ ലക്ഷ്യം. ഒരു വൻപിച്ച ജർമൻ സേനയ്ക്ക് മൂടൽമഞ്ഞിന്റെ മറവിൽ 40 കി.മീ. മുന്നേറുന്നതിന് സാധിച്ചു. അമിയൻസിൽനിന്ന് 16 കി.മീ. അകലെ ജർമൻ സേന എത്തിയപ്പോൾ സഖ്യശക്തികൾ സുസംഘടിതമായി അവരെ നേരിട്ടു. തുടർന്നുണ്ടായ യുദ്ധത്തിൽ ഇരുപക്ഷക്കാർക്കും ഒട്ടധികം നാശനഷ്ടങ്ങൾ സംഭവിച്ചു. എങ്കിലും സഖ്യശക്തികളുടെ ഒരു മുഖ്യകേന്ദ്രമായിരുന്ന അമിയൻസ് പിടിച്ചെടുക്കുന്നതിനു സാധിക്കാതെ ജർമൻ സൈന്യം പിൻവാങ്ങാൻ നിർബന്ധിതമായി. ഒന്നാംലോക യുദ്ധത്തിൽ ജർമനിയുടെ പരാജയത്തിന്റെ ആരംഭം കുറിച്ചത് ഈ യുദ്ധത്തോടെയാണ്. യുദ്ധചരിത്രത്തിൽ ജർമൻ സേനയുടെ കറുത്ത ദിനം ആരംഭിച്ചു എന്നായിരുന്നു ഈ പരാജയത്തെപ്പറ്റി ജർമൻ സൈന്യാധിപനായിരുന്ന ലുഡൻഡോർഫിന്റെ പ്രതികരണം.

രണ്ടാംലോക യുദ്ധകാലത്ത് അമിയൻസ് പട്ടണം ജർമൻ സേന (1940) കീഴടക്കി വൻപിച്ച നാശനഷ്ടങ്ങൾ വരുത്തി. 1944 ആഗ.-ൽ സഖ്യകക്ഷികളിൽപെട്ട ഇംഗ്ളീഷു സൈന്യം ജർമൻകാരിൽനിന്നും ഈ നഗരം വിമോചിപ്പിച്ചു.

അവലംബം

പുറംകണ്ണി

അമിയൻസ് യുദ്ധം]

Category:യുദ്ധങ്ങൾ